32012R0630
L 182/14
SLUŽBENI LIST EUROPSKE UNIJE
12.07.2012.
UREDBA KOMISIJE (EU) br. 630/2012
od 12. srpnja 2012.
o izmjeni Uredbe (EZ) br. 692/2008 u odnosu na zahtjeve za homologaciju tipa motornih vozila s pogonom na vodik i mješavine vodika i prirodnog plina s obzirom na emisije i uključivanje posebnih podataka o vozilima s elektropogonom u opisnom dokumentu za EZ homologaciju tipa
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 715/2007 Europskog parlamenta i Vijeća od 20. lipnja 2007. o homologaciji motornih vozila u odnosu na emisije iz lakih osobnih i gospodarskih vozila (Euro 5 i Euro 6) i dostupnost podataka za popravke i održavanje vozila (1), a posebno njezin članak 5. stavak 3. točku (a) podtočke (f) i (i),
budući da:
(1)
Priopćenje Komisije Europskom parlamentu, Vijeću i Europskom gospodarskom i socijalnom odboru - Europska strategija o čistim i energetski učinkovitim vozilima (2) prepoznaje postojanje širokog raspona tehnologija (električna energija, vodik, bioplin i tekuća biogoriva) koji bi mogli znatno doprinijeti prioritetima Europa 2020 za razvoj gospodarstva utemeljenog na znanju i inovacijama (pametan rast) i za promicanje gospodarstva koje učinkovitije koristi resurse, više štiti okoliš i konkurentnije je (održivi rast).
(2)
Motor s unutarnjim izgaranjem (ICE, Internal Combustion Engine) vjerojatno će u kratkom i srednjem roku i dalje prevladavati kod cestovnih vozila stoga bi se mogao omogućiti neometan prijelaz s motora s unutarnjim izgaranjem na druge vrste pogona koje se temelje na električnoj energiji (električni akumulator, gorivi članak) prilagodbom motora s unutarnjim izgaranjem na čista goriva, kao što je vodik (H2) ili mješavine vodika i prirodnog plina (PP-H2).
(3)
S obzirom na nesigurnu budućnost tehnologije pogona i na vjerojatnost da će nove tehnologije imati sve veći udio na tržištu nužno je prilagoditi postojeće europsko zakonodavstvo o homologaciji tipa tim tehnologijama.
(4)
Uredba Komisije (EZ) br. 692/2008 od 18. srpnja 2008. o provedbi i izmjeni Uredbe (EZ) br. 715/2007 Europskog parlamenta i Vijeća o homologaciji tipa motornih vozila s obzirom na emisije iz lakih osobnih i gospodarskih vozila (Euro 5 i Euro 6) i dostupnost podataka za popravke i održavanje vozila (3) trenutačno ne uključuje H2 i PP-H2 u vrste goriva koje uzima u obzir. Stoga je potrebno proširiti postupak homologacije tipa utvrđen tom Uredbom kako bi se obuhvatila i ta goriva.
(5)
Uredba (EZ) br. 79/2009 Europskog parlamenta i Vijeća od 14. siječnja 2009. o homologaciji tipa motornih vozila s pogonom na vodik te kojom se izmjenjuje Direktiva 2007/46/EZ (4) utvrdila je sigurnosne zahtjeve za homologaciju tipa za motorna vozila s obzirom na pogon na vodik. Potrebno je i voditi računa o zaštiti okoliša, budući da emisije dušikovog oksida iz vodika koji se koristi kao gorivo u motoru s unutarnjim izgaranjem može utjecati na okoliš.
(6)
Mješavine PP-H2 u atmosferu oslobađaju određenu količinu onečišćujućih tvari, uglavnom ugljikovodika, ugljičnih monoksida, dušikovih oksida i lebdećih čestica; potrebno je uzeti u obzir te emisije.
(7)
Različite formule i parametre za utvrđivanje rezultata ispitivanja emisija potrebno je prilagoditi za pojedinačne slučajeve H2 i PP-H2 koji se koriste u motorima s unutarnjim izgaranjem budući da te formule i parametri uvelike ovise o vrsti i karakteristikama korištenog goriva.
(8)
Dokumente koje proizvođač predaje nacionalnom homologacijskom tijelu treba ažurirati i u njih uklopiti relevantne podatke o H2, PP-H2 i električnim vozilima.
(9)
Uredbu (EZ) br. 692/2008 treba stoga na odgovarajući način izmijeniti.
(10)
Mjere propisane ovom Uredbom u skladu su s mišljenjem Tehničkog odbora - Motorna vozila,
DONIJELA JE OVU UREDBU:
Članak 1.
Uredba (EZ) br. 692/2008 mijenja se kako slijedi:
1.
Članak 2. mijenja se kako slijedi:
(a)
Točka 16. zamjenjuje se sljedećim:
„16.
„hibridno električno vozilo” (HEV) znači vozilo, uključujući vozila koja se napajaju energijom iz potrošnih goriva samo u svrhu punjenja uređaja za dobivanje/pohranjivanje električne energije, koje, u svrhu mehaničkog pogona, energiju crpi iz oba sljedeća izvora u vozilu pohranjene energije/električne energije:
(a)
potrošno gorivo;
(b)
akumulator, kondenzator, zamašnjak/generator ili neki drugi uređaj za dobivanje/pohranjivanje električne energije;”
(b)
Dodaju se sljedeće točke:
„33.
‚Elektropogon’ znači sustav koji se sastoji od jednog ili više uređaja za pohranjivanje električne energije, jednog ili više uređaja za kondicioniranje električne energije te jednog ili više električnog uređaja koji pretvara pohranjenu električnu energiju u mehaničku energiju i prenosi ju na kotače radi pokretanja vozila;
34.
‚Potpuno električno vozilo’ znači vozilo koje pokreće samo električni pogon;
35.
‚PP-H2 vozilo prilagodljivo vrsti goriva’ znači vozilo prilagodljivo vrsti goriva koje mogu pokretati različite mješavine vodika i PP/biometana;
36.
‚Vozilo s vodikovim gorivim člankom’ znači vozilo koje pokreće gorivi članak koji pretvara kemijsku energiju iz vodika u električnu energiju u svrhu pokretanja vozila.”
2.
Prilozi se mijenjaju u skladu s prilozima ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 12. srpnja 2012.